**Meduza** (ven. Медуза) on Latvian pääkaupungissa Riiassa pääkonttoriaan pitävä venäjänkielinen uutissivusto. Sen perustivat vuonna 2014 toimittajat, jotka olivat eronneet Lenta.ru-uutissivuston palveluksesta sen jouduttua Kremliä lähellä olevien tahojen hallintaan.

Meduzan toimitusjohtaja on Galina Timtšenko ja päätoimittaja Ivan Kolpakov. He ovat myös lehden perustajat.

Vaikka Meduzaa johdetaan Riiasta käsin, suurin osa sen sisällöstä kirjoitetaan Venäjää koskevista aiheista ja venäläiselle yleisölle.

Venäläisten pääsy Meduza-verkkolehteen on estetty, mutta Meduzan artikkeleita on mahdollista lukea mobiilisovelluksen, sähköpostin, sosiaalisen median palveluiden tai VPN-yhteyden kautta. 

Ivan Kolpakovin mukaan Meduzalla on Venäjän valtion asettamien estojen jälkeenkin noin kymmenen miljoonaa lukijaa ja se on Venäjän suosituin riippumaton media. 

Meduza on *Helsingin Sanomien* yhteistyökumppani ja HS julkaisee Meduzan artikkeleita suomennettuina.

Keväällä 2021 Venäjän presidentti Vladimir Putin allekirjoitti lain, jonka mukaan medioiden tulee "ulkomaisten agenttien" tuottamaa tietoa siteeratessaan mainita asiasta. Meduza on yksi niistä tiedotusvälineistä, jotka Venäjän oikeusministeriö on luokitellut "ulkomaisiksi agenteiksi". Ulkomaisiksi agenteiksi nimettyjen tiedotusvälineiden täytyy syytteen uhalla liittää kaikkiin uutisiinsa varoitus, jonka mukaan lehti on ulkomaiden kätyri. "Agentiksi" nimeämisen jälkeen Meduzan tietolähteet lakkasivat puhumasta toimittajille ja tavalliset kansalaisetkin muuttuivat varovaisiksi. Yhtiöt yrittivät saada Meduzan pyyhkimään kaikki maininnat itsestään Meduzan arkistoista. Pahinta oli kuitenkin mainostajien katoaminen. Viikossa lehti menetti yli 95 % mainostajistaan. Lehti joutui sulkemaan toimistonsa Riiassa ja Moskovassa, leikkaamaan henkilöstönsä palkkoja 30–50 prosenttia ja luopumaan freelancereista. Lehti kuitenkin selvisi onnistuttuaan hankkimaan itselleen 90 000 lahjoittajaa, joista 30 000 oli vakituisia.

Venäjän hyökättyä Ukrainaan säädettiin laki, joka teki totuudenmukaisesta raportoinnista mahdotonta. Sen jälkeen Meduza evakuoi toimittajansa Venäjältä. Länsimaiden Venäjälle asettamien pakotteiden vuoksi Meduza menetti venäläisten lahjoittajiensa tuomat tulot. Sen vuoksi Meduza hakee uusia tukijoita lännestä.

### Hyökkäyksiä

Meduzan toimittaja, aiemmin *Novaja Gazetalle* työskennellyt Jelena Kostjutšenko todennäköisesti myrkytettiin maaliskuussa 2022. Asiantuntijat uskovat, että Kostjutšenko altistui jollekin orgaaniselle klooriyhdisteelle, kuten dikloorietaanille. Hän säilyi elossa.

Meduzan toimitusjohtajan Galina Timtšenkon puhelimeen asennettiin valtioiden käyttämä Pegasus-vakoiluohjelma. Venäjä ei tiettävästi ole koskaan käyttänyt tätä vakoiluohjelmaa, vaan syyllinen saattaa olla jokin EU-valtio.

Lähteet
-------

1. 1 2  About Meduza *meduza.io*. Viitattu 23.5.2021. (englanniksi)
2. 1 2  Heikki Heiskanen: Venäjä jatkaa median rajoituksia – Presidentti Putin vahvisti lakiin sakkorangaistukset "ulkomaisten agenttien" siteeraamisesta *yle.fi*.  3.5.2021. Viitattu 23.5.2021.
3. 1 2 3  Sananvapaus | "Todellisuus on hyvin lähellä sitä, mitä se oli Neuvostoliitossa" – Paenneet venäläistoimittajat eivät ole uskoa sitä, miten pitkälle propaganda on mennyt *Helsingin Sanomat*.  3.5.2023. Viitattu 18.8.2023.
4. ↑  Ragnar Kond: Meduza portaali omanik: Venemaa kihutab Nõukogude Liidu suunas *err.ee*.  22.5.2021. Viitattu 23.5.2021. (viroksi)
5. 1 2  Venäläinen verkkolehti Meduza uhmaa sensuurisääntöjä Latviasta käsin: "Toivomme, että jonain päivänä voimme palata kotimaahan" *mtvuutiset.fi*.  9.3.2022. Viitattu 29.3.2022.
6. ↑  Vakoilu | Meduza: Venäläistoimittajan puhelimesta löytyi ensi kertaa Pegasus-hakkerointiohjelma *Helsingin Sanomat*.  13.9.2023. Viitattu 15.9.2023.
7. 1 2 3 4 5 6 7  ‘Is this the end of Meduza?’ Hobbled by sanctions, Russian journalists seek Western donors. *Washington Post*. Viitattu 2.4.2022. (englanniksi)
8. 1 2  Ben Smith: Russian Journalists Meet a Crackdown With Dark Humor, and Subscribers *The New York Times*.  23.8.2021. Viitattu 2.4.2022. (englanniksi)
9. ↑  Venäläinen riippumaton uutissivusto Meduza kamppailee olemassaolostaan *TIR*.  6.5.2021. Viitattu 2.4.2022.
10. ↑  Stephanie K. Baer: This Russian Newsroom Has Been Cut Off From Its Readers Amid Putin's War. Now It's Asking The World To Help It Report The Truth. *BuzzFeed News*. Viitattu 29.3.2022. (englanniksi)
11. ↑  How Germany's Journalists Built a Crowdfunding Campaign to Save Russia's Meduza *Global Investigative Journalism Network*.  22.3.2022. Viitattu 29.3.2022. (englanniksi)
12. 1 2 3  Blood Simple. Several Russian journalists and activists were poisoned in Europe *The Insider*. Viitattu 18.8.2023. (venäjäksi)
13. ↑  Vakoilu | Meduza: Venäläistoimittajan puhelimesta löytyi ensi kertaa Pegasus-hakkerointiohjelma *Helsingin Sanomat*.  13.9.2023. Viitattu 15.9.2023.
14. ↑  Vakoilu | Venäläistoimittajan puhelimesta löytyi vakoiluohjelma – Päätoimittaja: Venäjän uhka ei oikeuttaisi tähän EU:ssa *Helsingin Sanomat*.  15.9.2023. Viitattu 15.9.2023.

Aiheesta muualla
----------------

* Meduzan englanninkieliset kotisivut (englanniksi)

* Venäläismedia pakeni Latviaan A-studio 2.9.2019, Yle Areenassa